Plaasaanval in Vrystaat afgeweerArgieffoto ŉ Plaasaanval is na bewering Sondagaand naby Marquard in die Vrystaat afgeweer toe ŉ vrou ŉ skoot op ŉ verdagte afgevuur het wat deur ŉ venster toegang tot die huis wou verkry. Jan van Niekerk, provinsiale leier van die VF Plus in die Vrystaat, het gesê die voorval het net na 22:00 op die plaas Wildebeeslaagte gebeur. Volgens Van Niekerk het die Pilcher-egpaar wakker geword van geluide buite die slaapkamervenster. “ŉ Venster is gebreek en mev. Pilcher het ŉ skoot in die rigting van hul slaapkamervenster afgevuur toe hulle merk dat iemand besig was om daar in te klim. Die aanvallers het gevlug,” het hy gesê. “Danksy die Pilchers se paraatheid en vinnige optrede kon hulle die aanval afweer. Dit is uiters belangrik vir alle Suid-Afrikaners en veral die boeregemeenskap om hulself weerbaar te maak teen sulke aanvalle.” Van Niekerk het gesê hy is dankbaar dat die Pilchers ongedeerd is, maar betreur die feit dat hulle deur booswigte geteiken is. Dié voorval is een van minstens drie voorvalle van misdaad wat sedert gisteraand in landelike gebiede plaasgevind het. ŉ Bejaarde man is dood nadat hy Maandagoggend in die Vryheid-omgewing in KwaZulu-Natal verskeie kere met ŉ mes gesteek is. Volgens Ian Cameron, hoof van gemeenskapsveiligheid by AfriForum, is nog ŉ persoon in die hospitaal opgeneem nadat hy Sondagnag op ŉ plaas in die Klapmuts-omgewing aangeval en met ŉ voorwerp oor die kop geslaan is. Die Vrystaatse polisie het Maandag aan Maroela Media bevestig inligting wat op sosiale media versprei word dat ŉ boer in die Deneysville-omgewing in die Vrystaat tydens ŉ plaasaanval doodgeskiet is, is onwaar. ŉ Man het wel gesterf nadat hy tydens ŉ huisbraak op die dorp verskeie kere geskiet is.